ન્યાયમૂર્તિ શાહે તો હજી નિમણૂકનો પત્ર મળે એ પહેલાં જાહેરાત કરી દીધી છે કે તેઓ કોઈ પણ મોટા નેતાને કે ઉદ્યોગપતિને છોડશે નહીં, જો તે કાળાં નાણાંની હેરાફેરીમાં સંડોવાયેલો હશે કે પછી ભલે તેનાં નાણાં વિદેશી બૅન્કોમાં જમા હોય. ગરીબ અને ફૂહડ શાસન ધરાવતા દેશમાં આવી પ્રત્યેક જાહેરાત વખતે હરખાવા અને આશા રાખવા સિવાય આપણા જેવા અદના નાગરિક પાસે બીજો કોઈ વિકલ્પ નથી. વાચકને યાદ હશે કે પુણેના હસન અલી નામના રેસના ઘોડાઓનો ધંધો કરનાર માણસ સામે કાળાં નાણાં ધરાવવાના, એની હેરાફેરી (હવાલા) કરવાના, બ્લૅકના વાઇટ કરવાના, વિદેશની બૅન્કોમાં પૈસા જમા કરાવ્યા હોવાના અને વિશ્વપ્રસિદ્ધ શસ્ત્રસોદાગર અદનાન ખાશોગીનો ફ્રન્ટમૅન હોવાના ગંભીર આરોપ મૂકવામાં આવ્યા હતા. હસન અલી કુલ ૩૫૦ અબજ રૂપિયાની સંપત્તિ ધરાવતો હોવાની રજૂઆત તપાસ કરનાર સંસ્થાઓએ અદાલતમાં કરી હતી અને આવકવેરા ખાતાએ દાવો કર્યો હતો કે હસન અલી પાસેથી ૮૯,૦૦૦ કરોડ રૂપિયા આવકવેરા પેટે વસૂલ કરવાના નીકળે છે.